Papersnake/gushiwen huggingface dataset:
洗象行
张际亮（清代）

大象嵯峨势若山，小象碨礌冈与峦。清晨象奴骑象出，道傍观者墙堵环。

沧波蹴踏地摇荡，下泅上踊非一状。象奴狎象如狎人，妇孺相对皆惆怅。

传有二象前明遗，黄牙脱落余苍皮。此象驯良善驾辇，出与天子相追随，圣人首作百兽舞。

余象十数亦就抚，岁时颁赐天厩钱，统以仪使居以庑。

剥肤凿齿倩谁偷，遍体或恐成疮痍。年年此日放洗浴，淋漓戏水奔犀虬。

有客因之三叹息，何限沧桑悲胜国。豹房虎圈恣盘游，山河转眼烽烟黑。

当时闯逆呼象来，象怒不跪亦可哀。即今二象铜驼似，荆棘曾看晋阙灰。

承平且莫多幽怨，请君观罢聊同饭。我皇谒陵崇孝思，今秋减责驼群健。
送陈约之谒祀孝陵
屠应埈（明代）

万岁桥山路，三春草木青。
乾坤黄钺在，风雨翠华扃。
北极通群帝，中天觐百灵。
当时貔虎佐，一一扈青冥。
石壁寺山房即事 其一
沈与求（宋代）

云根斸翠接山椒，小筑初营一束茅。未放野泉萦曲涧，旋移寒绿引春梢。
石霜见东吴诚上人
释德洪（宋代）

我寻流水行，忽入霜华谷。山阴见幽人，目带湖山绿。

语温如春风，韵秀自拔俗。暗惊枯木堂，栖此一枝玉。

遥知夜窗深，雪响乱脩竹。宝书掩残红，佳眠正清熟。

逸想在西兴，清梦不容逐。觉来念行处，小诗欲收录。

诗成写乌丝，银钩夺人目。棐几著牙签，兴来还自读。
秋扇和之道
李廌（宋代）

过时悲既往，适用复相先。
世事蓂生陨，人情月晦圆。
寒凉非尔适，衰歇岂余捐。
岁事待秋敛，农夫期有年。
冬夜 其二
江湜（清代）

我翁客授不家食，岁晚归来课艺勤。未必誉儿真有癖，尝因对客命为文。

科名原不关吾道，著述何当慰府君。此日镫前惟有泣，传家一集并遭焚。
世之咏物者采春花而落秋实余欲矫其失作冬果十咏 其一 柑
方一夔（宋代）

橘橙吾臭味，岂特是情亲。三寸燕南异，一双瓯水珍。

色包金错晚，香擘玉纤春。无复承平事，天恩遍贵臣。
寒食后试新茶因忆故山植茶先垄之畔间别者数年矣
卢龙云（明代）

何处茶山好，云腴美建溪。黄芽先蛰出，紫笋入春齐。

持赠逢新火，斜封认远题。故园应比昔，客梦几樵西。
谢提刑张郎中寄筇竹拄杖
欧阳修（宋代）

玉光莹润锦斓斑，霜雪经多节愈坚。
珍重故人相赠意，扶持衰病过残年。
春夕雨歇
宋祁（宋代）

江云夜雨过前墀，菌阁微凉縠雾披。
戒井漏残银箭促，青天笑罢玉壶欹。
文波弱荇浮清濑，珍树惊禽绕暗枝。
纵使何郎诗笔在，未应幽恨抵兰时。
游东山
李流谦（宋代）

今日如人意，全家在翠微。
叶齐才蔽树，云近欲生衣。
樽酒蒲桃绿，盘蔬赤苋肥。
不须闻杜宇，作客自思归。
访陈与机县尉于湘潭下摄市
戴复古（宋代）

吾里不识面，他乡喜见君。
数朝相款曲，杯酒接殷勤。
清挹湘江水，笑开衡岳云。
归心逐回雁，转首叹离群。
玉楼春
谢逸（宋代）

弄晴数点梨梢雨。门外画桥寒食路。杜鹃飞破草间烟、蛱蝶惹食花底露。

东君著意怜樊素。一段韶华都付与。妆成不管露桃嗔，舞罢从教风柳妒。
四不忍
刘子翚（宋代）

草边飞骑如烟灭，拉兽摧斑食其血。
此时疾首念銮舆，玉体能其饥渴无。
危城屑麴惊云扰，簠簋无光天座杳。
奋戈傥未雪深仇，我食虽甘何忍饱。
和邵予可卖俸豆
陈东（宋代）

休论斥卤与膏腴，豆藿连阡稻麦无。
举世纷纷宝鱼目，投人慎勿以明珠。
赠黎安二生序
曾巩（宋代）

赵郡苏轼，予之同年友也。自蜀以书至京师遗予，称蜀之士曰黎生、安生者。既而黎生携其文数十万言，安生携其文亦数千言，辱以顾予。读其文，诚闳壮隽伟，善反复驰骋，穷尽事理；而其材力之放纵，若不可极者也。二生固可谓魁奇特起之士，而苏君固可谓善知人者也。

顷之，黎生补江陵府司法参军，将行，请予言以为赠。予曰：“予之知生，既得之于心矣，乃将以言相求于外邪？”黎生曰：“生与安生之学于斯文，里之人皆笑以为迂阔。今求子之言，盖将解惑于里人。”予闻之，自顾而笑。

夫世之迂阔，孰有甚于予乎？知信乎古，而不知合乎世；知志乎道，而不知同乎俗；此予所以困于今而不自知也。世之迂阔，孰有甚于予乎？今生之迂，特以文不近俗，迂之小者耳，患为笑于里之人；若予之迂大矣，使生持吾言而归，且重得罪，庸讵止于笑乎？然则若予之于生，将何言哉？谓予之迂为善，则其患若此；谓为不善，则有以合乎世，必违乎古，有以同乎俗，必离乎道矣。生其无急于解里人之惑，则于是焉，必能择而取之。

遂书以赠二生，并示苏君以为何如也。
寄扬州知府钱舍人
陈舜俞（宋代）

岁月倏已逝，流光浩无涯。
新阳达厚地，草木渐萌芽。
禽鸟知时节，声弄日夕嘉。
人生独何为，不与物同华。
齿发俱摇落，唯有老大加。
缅怀西垣客，事业纷天葩。
三年辞帝右，士夫叹聱牙。
道大益不容，眇小固何嗟。
闻有难老药，沆瀣和丹砂。
但愿寿百岁，未能定龙蛇。
驻锡峰
邢允中（唐代）

高峰常驻锡，灵异见当年。卓立惊沙界，光辉动梵天。

鹤飞青霭外，龙护赤岚边。丈室仍相对，重来果夙缘。
九锁山十咏·翠蛟亭
邓牧（元代）

寒{石问}岂成蛟，流泉亦非翠。
色缘映带得，意出飞舞外。
虽无风霆化，自与江海会。
发陶庄却寄刁经臣裴如晦
梅尧臣（宋代）

方看梅柳春，共别川河上。
移舟人已归，回首竹林望。
水浑不照影，山远犹相向。
闻道欲西游，汉家今尚壮。
过水西渡
洪亮吉（清代）

已作如尘似梦看，残春曾此一停鞍。
能迎三十年前客，只有参天竹万竿。
庸医行
尹穑（宋代）

南街医工门如市，争传和扁生后世。
膏盲可为死可起，瓦屑蓬根尽珍剂。
岁月转久术转疏，十医九死一活无。
北市医工色潜动，大字书牌要惊众。
偏收弃药与遗方，纵有神丹亦无用。
实者为虚热为寒，几因颠倒能全安。
君不见形神枵然卧一室，医方争功药无必。
左手检方石顾金，两手虽殊皆剑戟。
大资政张公挽词四首 其一
孙觌（宋代）

大笔文章手，飞扬独妙年。判花森玉笋，视草对金莲。

讲肄联重席，官花卧八砖。他年紬石室，妙绝冠遗编。
采桑子·十年尘土湖州梦
王寂（金朝）

十年尘土湖州梦，依旧相逢。眼约心同，空有灵犀一点通。
寻春自恨来何暮，春事成空。懊恼东风，绿尽疏阴落尽红。
句
谌祜（宋代）

交游雨过三生梦，今古风前酒一杯。
水国
皇甫明子（宋代）

水国凄凉住，秋宵烂熳眠。
归云犹带雨，堕月忽明船。
社稷资长算，髭须近莫年。
乱离栖不定，百口托浮田。
恩赦放还集句先寄乡中弟侄三首 其一
刘跂（宋代）

去年当日别东都，鱼鸟犹疑畏简书。诏恩许逐阳和至，只向长沙住岁馀。
贺新凉（巧夕雨，不饮，啜茶而散）
李曾伯（宋代）

可恨经年别。正安排、剖瓜植竹，拟酬佳节。应为犁锄机杼懒，天遣阿香磨折。翻一饷、廉纤凄切。寂寞金针红线女，枉玉箫、吹断秦楼月。

清漏静，楚天阔。东皋且愿三农悦。任从渠、鹊桥蛛网，一番虚设。挽取天河聊为我，尽洗西风残热。休懊恼、云生巫峡。底用乞灵求太巧，看世人、弄巧多成拙。姑止酒，命茶啜。
步虎辱与予游最久其所为诗文仅窥一二未获搴
杜范（宋代）

昔君游我里，诸老皆竞爽。
今逾三十年，百事一非往。
君今来京都，相对各槁项。
清灯话畴昔，未语意先惘。
橐中剩缃帙，挈来耀书榥。
栒虡列群编，金石振逸响。
又如春水阔，縠澜敷浩瀁。
绣鞶饫耳闻，锦囊惬心赏。
今夕亦何夕，尘塞为披敞。
吾衰亦久矣，欲勉不可强。
尚主诸老言，种收购卤莽。
雇我困朝饥，羡君富秋穰。
何日遂赋归，相从问陇{田亢}。
滞穗傥可拾，我亦歌击壤。
莼二绝 其二
张侃（宋代）

达人胸次与天宽，到处浮家得细看。满盌莼丝浮碧色，不妨邀客话儒酸。
化成院二首
孔武仲（宋代）

化成真化出，绝险起朱栏。
直下临无下，江城一掬看。
金盏子
詹玉（宋代）

雨叶吟蝉，露草流萤，岁华将晚。对静夜无眠，稀星散、时度绛河清浅。其处画角凄凉，引轻寒催燕。西楼外，斜月未沈，风急雁行吹断。

此际怎消遣。要相见、除非待梦见。盈盈洞房泪眼，看人似、冷落过秋纨扇。痛惜小院桐阴，空啼鸦零乱。厌厌地，终日为伊，香愁粉怨。
汉口烟波湾
何德新（清代）

楼下江光接蔚蓝，残阳衰柳昔毵毵。晴川一望烟波起，秋雨秋风满汉南。
海棠
全大用（宋代）

少陵不赋海棠诗，留得风流相国词。
闻种锦窠三百本，春风才起蜀人思。
蒋丞相得男帖赞
岳珂（宋代）

仕遭时，相真主。
材之充，泽斯普。
以端逸，御妍妩。
谅予言，法当取。
玉山村民斲石为砚仲至以诗来索次韵
韩淲（宋代）

谁欤赋奇诗，索我玉山研。产石斲未久，所落荒野县。

如公笔阵高，岂足供法战。聊堪用鸡毛，滴水共贫贱。

市价亦不争，百钱可营缮。包提偶到吴，取诮畏俗谚。

胡为而好此，感叹殊恋恋。徒咏绝妙词，旧事记黄绢。
再次前韵书怀
林季仲（宋代）

两眼昏花近十年，简编惟见字斑斑。
养生正合师黄石，招隐宁须待小山。
薄宦本无朱组愿，高眠得伴白云閒。
清风却似怜孤寂，时送禽声到枕间。
直宿南宫三首
杨万里（宋代）

秋热连宵睡不成，移床换枕到天明。
今霄不热还无睡，却为宫檐泻雨声。
和答诗十首。和松树
白居易（唐代）

亭亭山上松，一一生朝阳。森耸上参天，柯条百尺长。

漠漠尘中槐，两两夹康庄。婆娑低覆地，枝干亦寻常。

八月白露降，槐叶次第黄。岁暮满山雪，松色郁青苍。

彼如君子心，秉操贯冰霜。此如小人面，变态随炎凉。

共知松胜槐，诚欲栽道傍。粪土种瑶草，瑶草终不芳。

尚可以斧斤，伐之为栋梁。杀身获其所，为君构明堂。

不然终天年，老死在南冈。不愿亚枝叶，低随槐树行。
政和鹿鸣宴五首
佚名（隋代）

钟鼓皇皇，声筦锵锵。
登降维时，利用袜王。
髦士攸宜，邦家之光。
媚于天子，事举言扬。
红梅
范成大（宋代）

酒力欺朝寒，潮红上妆面。
桃李漫同时，输了春风半。
惜分钗
李长宜（清代）

愁难遣。风流减。欲绣鸳鸯心又懒。恨悠悠。雨啾啾。

衷肠欲诉，齿上还留。休。休。休。

香烬落。情萧索。仿佛灯前人似玉。意儿亲。脸儿迎。

温柔谁■，忒煞撩人。卿。卿。卿。
还东林萧志三见赠用韵赋答 其二
成鹫（清代）

何事行藏偏落后，却缘筋力不如前。虚堂久别从生草，旧社重开又种莲。

爱石谱将云里岫，引泉流出水中天。老来识得荣公乐，只买青山不买田。
续感兴二十五首 其十七
方一夔（宋代）

飘飖瑶台雪，沆瀣竹林露。萧然立高寒，不受世滓污。

采芳拾三秀，徘徊昆山路。譬如漆园像，华屋非其处。

谁能使蹇修，再拜扣情愫。湘波日摇荡，去去悲迟暮。
病足甚剧寄沈千秋二首
文震亨（明代）

潦倒支离阅几春，书能左腕却疑神。
三都肯让一伧父，四海犹余两半人。
医到兼须谋我病，饥来何敢后君贫。
传闻酒户殊胜昔，虬漏将残大白频。
昨游寄徐子美学正
郭祥正（宋代）

念昔未弱冠，与君昆弟游。各怀经纶业，壮气凌阳秋。

知音得袁宰，鉴赏称琳璆。君家天地崩，泣血城南陬。

释服就乡举，名姓必见收。数为礼部黜，考命宁怨尤。

子山仅五十，感疾遽不瘳。子美如孤鸿，哀鸣大江头。

其声最酸楚，闻者皆涕流。有才多困蒙，此理不可求。

我初佐星子，老守如素仇。避之拂衣去，寓迹昭亭幽。

篇章自此富，写咏穷欢忧。慈母待禄养，复尉湓浦州。

随辟宰环峰，碌碌三载周。才归遭酷罚，五体戕戈矛。

旦夕期殒灭，馀生安敢偷。粗能襄事毕，寒饿妻儿羞。

复入湖外幕，万里浮扁舟。几葬江鱼腹，迍邅百端愁。

到官未三月，开疆预参谋。招降五万户，给田使锄耰。

论功辄第一，谤语达冕旒。得邑敢自诉，断木当沉沟。

儿女相继死，泣多昏两眸。脱去殊未能，游鳞已吞钩。

春风吹瘦颊，黄尘蒙弊裘。才趋合肥府，又鞫历阳囚。

荒庭忘岁月，忽见花枝柔。清明动乡思，一水嗟滞留。

却忆藏云会，雕盘荐珍羞。高吟凌李杜，猛饮咍阮刘。

野寺想如昨，游人今白头。倏忽三十年，老大功名休。

日毂不暂止，吾生信如沤。有酒尚可醉，馀事皆悠悠。
阮梅峰举似题高沙郡圃醉醒亭绝句因继元韵并
李曾伯（宋代）

客有谈君制小亭，旋栽轩竹荫池萍。
应怜春色浓於酒，醉得园花睡不醒。
扇子诗
李石（宋代）

上头圆盖下方盘，中夹痴憨白肉圆。
九窍八骸浑不识，更来底处觅心安。
送高士敦成都钤辖
刘攽（宋代）

使君出守腰铜虎，东第归来上濯龙。四姓礼容均马邓，三刀形濯梦巴賨。

军中乐事随谈笑，徼外威声待指纵。壮岁勋名当自致，舅家恩泽不成封。
窖岭道中
葛起文（宋代）

屦穿苍藓滑，水复更山重。有圃春偏晚，无人碓自舂。

乱云生峭壁，一鸟没高峰。随处桃花发，仙源似可逢。
题菊花
黄巢（唐代）

飒飒西风满院栽，蕊寒香冷蝶难来。
他年我若为青帝，报与桃花一处开。
晚步溪上
吴应奎（清代）

招提钟磬寂，山月澹余晖。水木乱明瑟，云霞生客衣。

天风纡竹籁，壑翠堕岩扉。自觉机能息，间鸥近不飞。
次韵和盛博士雪霁之什
杨亿（宋代）

六花新霁白皑皑，爽气飕飕拂面来。
梁苑酒浓寒力减，谢池风面冻文开。
天边几阵闻归雁，江外千家见早梅。
此际何人能访戴，剡溪清景好衔杯。
鹊桥仙·龙山宴罢
佚名（宋代）

龙山宴罢，又经旬日，还报生辰来也。今年祝寿胜年时，须满劝、十分玉斝。鱼书已报，凤帏知道，已备鸾骖鹤驾。不须寻药访桃源，且做个、风流驸马。
洛阳长句二首
杜牧（唐代）

草色人心相与闲，是非名利有无间。桥横落照虹堪画，

树锁千门鸟自还。芝盖不来云杳杳，仙舟何处水潺潺。

君王谦让泥金事，苍翠空高万岁山。

天汉东穿白玉京，日华浮动翠光生。桥边游女珮环委，

波底上阳金碧明。月锁名园孤鹤唳，川酣秋梦凿龙声。

连昌绣岭行宫在，玉辇何时父老迎。
和晏子忠
吴泳（宋代）

我往才秋莫，君来恰岁寒。
离鸿书落莫，归马路平宽。
白社论心易，文坛出手难。
近来诗思涩，风雪立雕鞍。
古剑
释广闻（宋代）

干戈罢却复何言，六国风清令不传。犹有当时太平意，尘埋三尺髑髅前。
白鹤寺听琴楼
林泉生（宋代）

青山如横琴，双瀑为之弦。何人作此曲，一奏三千年。

上有倚天拂云之乔松，下有伏波步月之苍鼋。松今未凋鼋未老，人间此曲何时了。

我来十月溪水销，古木万壑风萧萧。飞流向我作宫徵，使我听之心寂寥。

临轩再拜问此水，巢由去后谁知己。我今剩有两耳尘，不敢向此溪中洗。

山僧煮茗樵父歌，吾亦无如此水何！
登黄楼
王祎（明代）

昔读黄楼赋，颇疑过铺张。今晨获登览，始觉词致长。

缅怀澶渊决，彭城预为防。千年文章守，恩德在此乡。

只今河为患，居人极灾伤。谁为任民社，乃独循故常。

山川今如昔，游子多慨慷。长风城上来，飞雨湿我裳。

摩挲旧碑刻，欲去重徬徨。
曹娥
杜范（宋代）

举世贪生不足评，舍生取义亦难明。
娥知有父不知死，当日何心较重轻。
次陈未斋同年韵题张南华画
李重华（清代）

诗人偶作画，兴与哦诗同。髯张醉后辄挥洒，意境不落畦畛中。

片云初生幽涧石，万吹忽入寒涛松，似有灵气盘虚空。

移情莫辨山水窟，但觉林峦窅窅泉淙淙。维髯与我最相得，联吟斗捷时过从。

比年嗜画恣游历，绝尘奔轶难追踪。朅来许我画尺幅，千金拱璧惠未蒙。

俄然赠尔白银盘上青螺峰，恍若置我五湖西畔钱塘东。

扁舟独往意何限，斗室卧看游无穷。况今新诗倡和总入画，奇妙仿佛神仙逢。

凭将此图引兴聚高作，扫尽世间俗笔满纸涂青红。
卖残牡丹
鱼玄机（唐代）

临风兴叹落花频，芳意潜消又一春。
应为价高人不问，却缘香一蝶难亲。
红英只称生宫里，翠叶那堪染路尘。
及至移根上林苑，王孙方恨买无因。
橐籥歌
张继先（宋代）

休言大道无为作，须向房中明橐籥。
过时不动片时闲，紫雾红光乱灼灼。
青龙喜，白虎恶，赤蛇缠定乌龟壳。
纵然过得尾闾关，又被曹溪路隔著。
两条直上絜丹田，决言上有三清阁。
阁下分明有玉池，内有长生不死药。
依时下手采将来，服了蓬莱受快乐。
侵晓书怀四绝句
刘学箕（宋代）

披衣启外户，晨光清可挹。
绿树閟苍烟，遥认枫叶赤。
次韵王少清告归七首
项安世（宋代）

塞垣秋易觉，八月索衣裘。
露熟千株橘，风高百尺楼。
人多宋玉赋，边倚卫公筹。
水落鱼方贱，年丰酒易求。
少留元不恶，三峡正幽幽。
语别沙阳父老
李待问（明代）

路入无诸西复东，此身那惜寄飘蓬。垂帘尽日心偏寂，作锦初飘意未工。

沙洞晓寒晴亦雨，洛江潮落水生风。凭谁留得河阳色，依旧桃花春自红。
比梅三绝 其一
潘桂（宋代）

铁肝迂叟秉刚肠，只有梅花可比方。任意东风染红紫，自留冰雪腊前香。
荆州
邓承宗（清代）

醉踏高城散早暾，城头吹角重兵屯。云连橘柚秋光净，江转夔巫雨气昏。

豚犬岂能成霸业，芷兰终自误王孙。时清莫作登楼感，故国他乡总断魂。
如梦令
佚名（宋代）

腊半雪梅初绽。玉屑琼英碎翦。素艳与清香，别有风流堪羡。苞嫩。蕊嫩。羞破寿阳人面。
同李筠舫罗沁吾黄肖山游葛岭 其一
李枝青（清代）

直拟松颠叩寺扃，天梯九十二层经。僧披宿雾开精舍，人御罡风立画屏。

湖影一痕浸城郭，江声三折下沧溟。依然伟观成终古，谁向山椒再筑亭。
访武陵道者不遇
薛莹（两汉）

花发鸟仍啼，行行路欲迷。二真无问处，虚度武陵溪。
鹊桥仙（为老人寿）
张孝祥（宋代）

东明大士，吾家老子，是一元知非二。共携甘雨趁生朝，做万里、非年欢喜。

司空山上，长沙星里，乞与无边祥瑞。仙家日用镇常春，笑人说、长生久视。
南歌子（过严关）
张孝祥（宋代）

路尽湘江水，人行瘴雾间。昏昏西北度严关。天外一簪初见、岭南山。

北雁连书断，秋霜点鬓斑。此行休问几时还。唯拟桂林佳处、过春残。
三醉龙使君帐中歌
梅鼎祚（明代）

清霜初报湖中客，阴云出鬼如蟠石。
今朝又入郇家厨，一旬三醉龙君席。
龙君豪饮卷白波，食单事事敌韦何。
渍蜜鱁那可赏，饮乳蒸豚未足多。
更看蒲叶传新菜，别有樱桃字饆闉。
平生最爱寒消粉，此地新煎热洛河。
野夫饱食兼大醉，龙君醒眼雄相视。
直邀玉女对投壶，催复铁骑横铙吹。
一官从左禄从微，好向文君问典衣。
有酒且开北海座，无粟仍守东方饥。
滴滴莲花漏欲尽，天河渐涸残星陨。
难辞犹泊孝廉船，来期再就丹阳尹。
和林子望二绝 其一
陈藻（宋代）

劝君莫要叹无官，门荫何如自致难。谁肯宦途为第二，玉阶好好唱名还。
题伦樾溪秀野亭三首 其三
王渐逵（明代）

翠云长护荆花馆，词客时过梦玉堂。已见霓裳森四座，不烦丝玉奏清商。

墨池波静鱼知出，芸馆风高燕欲狂。亦喜江山成锦绣，未应垂白老严光。
长乐閒赋 其七
黄裳（宋代）

旁统七州连帅府，中分三壤属僧家。荔枝独作闽山秀，宜与龙团一处誇。
三峡歌
陆游（宋代）

锦绣楼前看卖花，麝香山下摘新茶。
长安卿相多忧畏，老向夔州不用嗟。
浮山阻雨二首 其二
郭祥正（宋代）

云颙辞世几番春，老令霜髯未变尘。重拂旧题悲往事，幻身今幸作閒人。
菩提树
罗宾王（明代）

灵根渡海来，间关自天竺。荫此旃檀林，枝柯贞以肃。

日日荡其光，宁为造化育。回视梁唐春，荣枯成一宿。

百草皆有生，百草皆有欲。安得群物心，忘情若斯木。
次韵才老
方岳（宋代）

藏拙欲分萝月阴，十年回首愧重临。
吾徒空倚横天剑，此老长閒布地金。
案有法华山寂寂，门无俗客竹深深。
瘦藤莫厌频来往，同社壶觞手自斟。
秦淮
张榘（宋代）

往在秦淮问六朝，江楼只有女吹箫。
昭阳太极无行路，岁岁鹅黄土柳条。
春夜舟泊芜湖饮识舟亭
宋荦（清代）

岸帻空江上，登临有废亭。槛边看夜市，杯里落春星。

故友浑彫谢，渔歌半杳冥。凄其游子意，明发又扬舲。
送李比部伯任淮上理刑
欧大任（明代）

出关六传拥鸣驺，法署星悬淮海秋。奉使尔今称汲黯，转漕谁最似酂侯。

飞刍紫塞频徵饷，沉璧黄河未稳流。刀笔借筹经国计，星前君更揽吴钩。
咸阳寓中
沈永令（清代）

老应甘弃世，壮已不如人。楚越燕秦路，东西南北身。

镜中俱是雪，塞外不知春。何日沧江返，矶头稳钓纶。
饮致用神曲酒三十韵
元稹（唐代）

七月调神曲，三春酿绿醽。雕镌荆玉盏，烘透内丘瓶。

试滴盘心露，疑添案上萤。满尊凝止水，祝地落繁星。

翻陋琼浆浊，唯闻石髓馨。冰壶通角簟，金镜彻云屏。

雪映烟光薄，霜涵霁色泠。蚌珠悬皎皛，桂魄倒瀴溟。

昼洒蝉将饮，宵挥鹤误聆。琉璃惊太白，钟乳讶微青。

讵敢辞濡首，并怜可鉴形。行当遣俗累，便得造禅扃。

何惮说千日，甘从过百龄。但令长泛蚁，无复恨漂萍。

胆壮还增气，机忘反自冥。瓮眠思毕卓，糟籍忆刘伶。

髣髴中圣日，希夷夹大庭。眼前须底物，座右任他铭。

刮骨都无痛，如泥未拟停。残觞犹漠漠，华烛已荧荧。

真性临时见，狂歌半睡听。喧阗争意气，调笑学娉婷。

酩酊焉知极，羁离忽暂宁。鸡声催欲曙，蟾影照初醒。

咽绝鹃啼竹，萧撩雁去汀。遥城传漏箭，乡寺响风铃。

楚泽一为梗，尧阶屡变蓂。醉荒非独此，愁梦几曾经。

每耻穷途哭，今那客泪零。感君澄醴酒，不遣渭和泾。
洞庭君山辞
郑起（宋代）

山为君兮水为臣，水为臣兮象为兵。君有定位兮兵无定形，知山知水兮知君臣之性情。

不知师不知比兮又奚知用兵之精。余经山之外兮睹山水之杳冥，佳气葱郁兮或天香而龙腥。

烟云变化兮或狗状而人形，风涛汹涌兮或崖立而天平。

或夕阳兮渔歌，或晓霜兮钟声。或雪下兮雁叫，或夜半兮鼍鸣。

或仙人张乐兮霞佩之軿軿，或神丁从驾兮车骑之辚辚。

冬寒春暖兮湖草几番之青青，今来古往兮人物几代之废兴。

嗟余行役兮顾鬓影之星星，无由登山临水兮与鸥鹭盟。

北风吹袂兮又将之荆，徘徊不忍去兮聊以歌而行。
宫词 其一
冯彬（明代）

东风帘幕紫兰香，绣带低垂白昼长。何处笙歌喧入夜，绕梁声独在昭阳。
武夷
石建见（宋代）

拂散征尘曳素袍，小鞍乘兴过林皋。
溪山九曲云烟合，宫阙万林星斗高。
天柱插空留鹤驾，仙船横石待鲸涛。
玉笙吹彻金鸡叫，落尽岩前几树桃。
挽陈侍御尊府
童轩（明代）

解组归来鬓未丝，讣闻惊悼哲人萎。白云司职明刑日，铜虎分符作郡时。

堕泪有碑遗泽在，去官无砚后人思。最怜南国霜台夕，月冷啼乌绕树枝。
證道歌 其二○三
释印肃（宋代）

圆顿教，没人情，集云峰下四藤根。天下大禅谁识得，荒茅野地少人耕。
题静室
郑文康（明代）

静中风月静中身，不见长安市上尘。自分封侯无骨相，只应终老作闲人。
颂古七首·达磨见武帝
释慧勤（宋代）

始闻阿阁一声钟，日暖苍龙睡正浓。
再击凤凰台上鼓，夜半祥鸾未飞舞。
帝苦永固如磐石，胡僧枉费平生力。
回指少林归去来，春风一阵华狼藉。
元旦试笔
罗椅（宋代）

闻道黄河彻底清，千年气数此分明。
尧民商耇浑蹉过，输与钱生见太平。
洞庭立峰
袁说友（宋代）

绝壁横翔势，当轩伟岸姿。
一峰云欲下，乱藓雨频滋。
独立霜寒耐，衔空月影筛。
缅怀黄石事，犹想谷城时。
宝公赞
释普度（宋代）

剪刀拂尺，高挂金锡。
卖狗悬羊，多虚少实。
掉发武帝赶达磨过江，五叶一花，
从此狼籍。稽首十二面观音，
正面有谁识得，{囗里加力}。
次韵张秘书春日忆庄贤良
项安世（宋代）

卿家客子几当归，问讯频烦守会儿。
箧晨橐鱼穿故帙，壁间漏雨湿残碑。
梦魂欲往春迷路，心事相期月到题。
樵斧丁丁上云谷，有斋何用慰斯饥。
食槟榔白
王佐（汝学）（明代）

首夏一夜雨，霜花千苞开。不嫌茅舍贫，清香日日来。

徐步探小园，嫩白纷蕤葳。膟膋出肠胃，琼瑶有根荄。

一味紫烟外，百和惟取裁。呼童南园隈，薄采新年栽。

灵芽呈雀舌，枸酱剸龙胎。何当赍灵符，浩劫昆明灰。

和香一入口，春风行百骸。肺腑畜瘴腥，固结难推排。

顷刻发轻汗，清飙扫云霾。豁开胸中天，寸境何恢恢。

云汉转无声，星斗皆昭回。天机动一闼，天籁鸣九垓。

开襟当凉风，洒洒何快哉。
金缕曲 为藏山题画
沈曾植（清代）

绝唱酬希听。我非鱼、子犹非我，会心谁胜。天若有情天亦老，目瞬华萎难认。

展画里、仙关云磬。浪说挂冠神武早，滞翱翔、那得常清净。

铭鹤罢，倚松暝。

洞庭叶下灵均醒。顾龙门、伤怀眇蹠，杨侯波劲。亲友抟沙坚不散，荒了陶家三径。

溯明月、中秋人定。玉宇琼楼三世影，唤湘灵、鼓瑟苍龙应。

常娥老，维摩病。
和揭尉见贺韵
项安世（宋代）

茸茸弱线初迎复，轧轧阳机已转坤。
梅放小红明纸帐，竹分寒绿寿藤尊。
不愁故将逢陵尉，且喜仙官近市门。
还向陈年作新句，贺人今日拜春恩。
送欧子建
李云龙（明代）

方同梅花节，独上木兰舟。问子今何适，苍梧访古游。

火山寒矗矗，湘水绿悠悠。仙人馀宝洞，帝子有珠丘。

清晖子行乐，白云我心愁。若见斑斑竹，知人别泪流。
怀友 其一
张士元（清代）

客久不觉秋，举头云渐薄。云飞天风起，千响忽同作。

残杨弄浅池，疏桐落高阁。夜静独把卷，飞蛾烛前掠。

故人傥念来，于此共清酌。
石州慢
胡松年（宋代）

月上疏帘，风射小窗，孤馆岑寂。一杯强洗愁怀，万里堪嗟行客。一山无数，晚秋云物苍然，何如轻抹淮山碧。喜气拂征衣，作眉间黄色。
役役。马头尘暗斜阳，陇首路回飞翼。梦里姑苏城外，钱塘江北。故人应念我，负吹帽佳时，同把金英摘。归路且加鞭，看梅花消息。
送叶无传住枫桥寒山寺
守仁（明代）

何处招提隔远峰，姑苏城外有灵踪。云埋虎阜千年石，月落枫桥半夜钟。

寒雁叫残沙漠漠，昏鸦归尽树重重。泊船不见题诗客，楚水吴烟自淡浓。
次韵子瞻系御史狱赋狱中榆槐竹柏 槐
苏辙（宋代）

盛衰日相寻，循环何曾歇。
攀条揽柔荑，回首惊脱叶。
绿槐阴最厚，零落今存荚。
千林一枯槁，平地三尺雪。
草木何足道，盈虚视新月。
微阳起泉下，生意未应绝。
题墨梅
蔡戡（宋代）

谁作横枝太逼真，枝头的皪眼俱明。
也知笔力窥天巧，无奈清香画不成。
澎湖八景
吕成家（清代）

天台胜景足凝眸，奎壁联辉接斗牛。雾起香炉迷古渡，霞飞西斗灿芳洲。

龙门浪涌蛟宫幻，虎井渊澄蜃室浮。夜静案山渔火近，更闻太武白云讴。
夜听车舍哀歌有感而作 其二
吕南公（宋代）

甘雨不肯降，吾车几时休。温风忽喷然，调苦声更愁。

仰视河汉转，天星愈繁稠。寄言击壤人，与尔非同流。
还太首座诗卷
释德洪（宋代）

料理诗情难复难，萦心结思倾毫端。夺回天地英秀气，坐令落纸生风寒。

老猿夜月叫苍壁，孤鹤晓霜疏羽翰。精神清韵知几许，付与后来能者看。
九月十五夜月下作三首 其一
郑孝胥（清代）

雾起江旋隐，云横月自华。何人念秋柳，疏影尚夭斜。
陪李端叔游颖昌西湖三首 其三
孔夷（宋代）

与世相疏行路难，不禁尘土便思山。山中独念故人远，雪舞清声窗竹闲。
卢谊伯宜之见过要斯远同赋以赠二首
赵蕃（宋代）

苕水固多胜，吾州亦可邻。
卜居虽匪旧，取友不妨新。
佛屋从堪寓，溪亭更可人。
莫嫌鹅鸭恼，最喜鹭鸥驯。
咏廿四气诗·秋分八月中
元稹（唐代）

琴弹南吕调，风色已高清。
云散飘飖影，雷收振怒声。
乾坤能静肃，寒暑喜均平。
忽见新来雁，人心敢不惊？
醉落魄 其二 浙江送人，时子振之官越幕
史达祖（宋代）

江痕妥帖。日光熨动黄金叶。阑干直下愁相接。一朵红莲，飞上越人楫。

鲤鱼波上丁宁切。诗筒如线不曾别。明年好个春风客。

五鹗交飞，身在玉皇阙。
武陵别文莹上人 其二
张师正（宋代）

碧嶂孤云冉冉归，解携情绪异常时。馀生岁月能多少，此别应难约后期。
五仙观
郑学醇（明代）

华表千年鹤一归，山川犹是昔人非。白莲池上西风起，半似联翩振羽衣。
春帖子 贵妃阁
李清照（宋代）

金环半后礼，钩弋比昭阳。春生百子帐，喜入万年觞。
忆天竺桂
张九成（宋代）

湖上北山天竺寺，满山桂子月中秋。
黄英六出非凡种，肯许天香过别州。
闲云
唵囕香公（明代）

闲云不作雨，横入峡山去。
峡口弄舟人，家在云归处。
和外
江韵梅（清代）

举头喜见婵娟月，宝镜盈盈透蟾窟。姮娥起舞寒簧歌，涌出银光夜飞越。

芳草天涯年复年，晚风吹醒酿花天。凭遍阑干十二曲，弄花拜月爱迟眠。
松江感怀
韩元吉（宋代）

忽忽倦行役，栖栖问穷途。
生涯能几何，所抱诗与书。
凄凉吴淞路，不到十载余。
当年路傍柳，半已阴扶疏。
系舟上高桥，春水正满湖。
鸥鸟如有情，见人远相呼。
境豁目为纵，兴长心特舒。
尚想张季鹰，此焉赋归欤。
生前与身后，底用论区区。
但当酌美酒，一鱠江中鲈。
闻播州报捷
陈堂（明代）

功成莫是欲心骄，媚子贪人满市朝。民瘼覆盆无白日，天威何处不商飙。

伤弓惊鸟千林寂，涸辙枯鱼一水遥。共道关梁非上意，可堪狐鼠尽为妖。
到新定后却寄苏州蒋侍郎
张伯玉（宋代）

遂翁亭畔碧桃开，招隐溪头画舫回。曾奉云鸿此真赏，到今羽翼出尘埃。

閒窥玉字书千卷，渴饮金茎露一杯。别后霜天苦寥阔，海云深处望公台。
真际道人请赞
释咸杰（宋代）

一句全提，了无向背。
临济正宗，恣意破碎。
弥天过犯，不容懺悔。
丹青画出向人前，他家自有通人爱。
勤大师访别作句赠之
释正觉（宋代）

若子能来过我门，端知良遂志弥敦。
微尘破处得经卷，万象纷时空眼根。
与世支离谁恶意，怪人棱瘦自秋痕。
归兴定到家林稳，山月流明洗夜昏。
句 其一
钱协（宋代）

一来亦甘草，无使君子疑。
奉和御製读陈书
夏竦（宋代）

灵洗虽骁勇，忠规讵可轻。
石城尝力战，黟歙本连盟。
京口殊动茂，临川叛寇惊。
既能明号令，何惜雾宽玉。
次韵谢刘仲行惠笋二首 其二
朱熹（宋代）

君诗高处古无师，岛瘦郊寒讵足差。缚得狞龙并寄我，句中仍喜见雄姿。
寄题邓成之粟庵
王洋（宋代）

一粟本非悭，纵横透入关。要知千种解，不离一尘间。

透彻通真境，拘留即妄攀。须弥聊比喻，未是最高山。
寿成惠圣慈佑太皇太后阁春帖子
卫泾（宋代）

一德坤元厚，三朝母道尊。
含饴供乐事，戏彩见重孙。
题敬亭弟松崖披卷图 其二
敦敏（清代）

射雕试遍郊原马，怀古曾传塞上歌。更向林泉深逸趣，一人一卷对烟萝。
无寐
方岳（宋代）

雨寒不寒苔藓紫，霜落未落杨柳黄。
野鹰饥啸兽择肉，边马战摧乌啄疮。
兵氛甚恶寸心折，剑无恙，双毛苍。
极知三百六旬气月短，其奈二十五点更漏长。
翠楼吟 次姜白石韵
吴湖帆（清代）

鲽枕黏云，鸳帷掩月，春衫绣针亲赐。丝阑萦旧曲，有瑶瑟、天风歌吹。

宫烟分峙。映酒靥流红，山眉凝翠。尤多丽。婉言轻隽，避人声细。

两地。偏许相逢，把个中消息，偶然吟戏。一番新梦觉，待重访、当年邻里。

三生滋味。纵满臆芳情，销魂花气。纱窗外。藓阶经雨，落霞初霁。
暑中喜雨
黄裳（宋代）

小雨破炎炽，满怀贮清爽。忽御两腋风，太虚一登赏。
蔡峰似徐鳞卿
陈著（宋代）

老去襟怀得丧齐，东风吹暖送行藜。
群山捧谷云居下，一岭分疆水向西。
有路不来多事马，满村交唱太平鸡。
主人九十清谈健，樽酒流连日又低。
登定王台
赵汝谠（宋代）

湘中十七门，层层居中央。经营自何代，传是汉定王。

穷力致远自，侧身思咸阳。地褊乃后绝，炎灵久无光。

今非昔所望，林麓深青苍。歌舞来其上，军营在其旁。

国人记本始，祠典脩烝尝。嘉节近楚俗，羁怀渺湖乡。

野菊岂不采，含英待秋霜。风骚企高调，登览独成章。
景定初元即事十首
刘克庄（宋代）

客骇蒙倛面，儿扶痀瘘身。
有时临镜问，此老是何人。
立秋后有感
杨齐（宋代）

一雨助凉天气醒，夜来残叶报秋声。人歌曼倩书重发，客笑相如赋未成。

惊破鹤心宵露重，送他鸿翼晚风清。功名未了男儿事，争遣心头系得旌。
堰北水
先著（清代）

堰北水，一日高一尺，十日一丈强。秋来淫雨多，千里万里洪流长。

报水汎人善泅水，入水不愁沉水底，顺流一日五百里。

修堤筑堰年复年，安得水势倒行还上天。决口乍塞塞口决，明年再请司农钱。
清河水涨答复中吉监县水字韵
张翥（元代）

漭漾清河涨，湍流滋浸淫。沧溟浑灌注，浊浪浩浮沉。

洲渚津涯阔，泥沙沮洳深。沿淮泽鸿满，漂荡渡江浔。
书枕屏
陆游（宋代）

星斗阑干晓，窗扉曨聪明。
金门与茅店，一种是鸡声。
夏夜独坐
祝哲（清代）

白马黄衫懒送迎，檀槽子夜漫多情。野风菡萏难留梦，沟水虾蟆只乱更。

入世头颅嗟比日，寻山屐齿负平生。谁家河朔成高会，碧落参旗醉后横。
天香（宛委山房拟赋龙涎香）
冯应瑞（清代）

枯石流痕，残沙拥沫，骊宫夜蛰惊起。海市收时，鲛人分处，误入众芳丛里。春霖未就，都化作、凄凉云气。惟有清寒一点，消磨小窗残醉。

当年翠篝素被。拂余薰、倦怀如水。谩惜舞红犹在，为谁重试。几片金昏字古，向故箧聊将伴憔悴。□□□□，□□□□。
洞庭春色
陆游（宋代）

壮岁文章，暮年勋业，自昔误人。算英雄成败，轩裳得失，难如人算，空丧天真。请看邯郸当日梦，待炊罢黄粱徐欠伸。方知道，许多时富贵，何处关身。

人间定无可算，怎换得、玉鲙丝莼。且钓竿渔艇，笔床茶灶，闲听荷雨，一洗衣尘。洛水秦关千古后，尚棘暗铜驼空怆神。何须更，慕封侯定远，图像麒麟。
天竺分韵得芳字
朱继芳（宋代）

缥渺白云乡，天风吹晓凉。
人寻水源至，路入树阻长。
昼静闻晴哢，春余拾涧芳。
余心忽有得，欲语又还忘。
多稼轩十景诗 其四 静香屋
弘历（清代）

洞房含窈窕，芸席足清嘉。书史道腴味，林泉静致赊。

迎风听竹籁，过雨展蕉芽。鼻观独深永，名言未可加。
虞姬
边汝元（清代）

大王之所爱，贱妾与骓马。时违骓不逝，妾生胡为者。

伏剑君马前，待君黄泉下。持此报君恩，别泪不须洒。
许由庙
罗隐（唐代）

高挂风瓢濯汉滨，土阶三尺愧清尘。

可怜比屋堪封日，若到人间是众人。
黄杨岩
邓肃（宋代）

石壁巉岩惊鬼划，异草幽花锁春色。
群山迤逦不能高，突兀独磨霄汉碧。
芒鞋千尺上崔嵬，手摘星辰脚底雷。
拨破烟云得洞户，醉眼恐是天门开。
入门嵯峨森紫玉，冷风吹面天香馥。
箕踞胡床挥麈尾，万指未充空洞腹。
我因避地访名山，扁舟夜渡沙溪寒。
辛勤博此一笑喜，太平犹在水云间。
猛将今无三角虎，狐狸昼号鳅鳝舞。
灵岩知有老龙藏，挽出人间作霖雨。
披僊阁上酴醾二首
杨万里（宋代）

酴醾约我早来看，及至来看花已残。
动地寒风君莫怯，乱吹香雪洒栏干。
槟榔
陈斗南（清代）

台湾槟榔何最美，萧笼鸡心称无比。乍啮面红发轩汗，鵔鹅风前如饮酏。

人传此果有奇功，内能疏通外养齿。犹胜波罗与椰子，多食令人厌鄙俚。

我今已客久成家，不似初来畏染指。有时食鲚苦膻腥，也须细嚼净口舐。

海南太守苏夫子，日啖一粒未为侈。红潮登颊看婆娑，未必膏粱能胜此。
杂体诗 王侍中粲怀德
江淹（南北朝）

伊昔值世乱。
秣马辞帝京。
既伤蔓草别。
方知枤杜情。
崤函荡丘墟。
冀阙缅纵横。
倚棹泛泾渭。
日暮山河清。
蟋蟀依素野。
严风吹枯茎。
鹳鹢在幽草。
客子泪子零。
去乡三十载。
幸遭天下平。
贤主降嘉赏。
金貂服玄缨。
侍宴出河曲。
飞盖游邺城。
朝露竟几何。
忽如水上萍。
君子笃恩义。
柯叶终不倾。
福履既所绥。
千载垂令名。
高永砖
钱应溥（清代）

云烟过眼百不有，惟有篆刻留永久。此砖断蚀沦冰霜，乃以一永供收藏。

缺月隐雾光璘彬，陶自何代工何人。巩如磐石世所宝，旧事或访渤海陈。

筑城此日井干勤，彼执艺者功无棼。我侪高谈通史传，筹海之图几曾见。

越山隔岸横长峦，孤城兀峙回狂澜。升高作赋兴苦索，惟以运甓忘严寒。

寒风怒号沧海立，大波欲冻老蛟泣。雪光濛濛阵云黑，遥思入蔡成奇策。

手抚此砖三太息，厅语戎行须努力。君不闻河上翱翔刺高克。
寿尹振民铨部 其二
释今无（明代）

非烟百簇拥华筵，绿野新临宝水边。一对寿觞浮自满，恩光赐自九重天。
秋日闲居
修睦（五代）

是事不相关，谁人似此闲。卷帘当白昼，移榻对青山。

野鹤眠松上，秋苔长雨间。岳僧频有信，昨日得书还。
沁园春·柳思花情
刘过（宋代）

柳思花情，湖山应怪，先生又来。想旧时谈舌，依然解使，六丁奔走，驱斥风雷。翠袖传觞，金貂换酒，痛饮何妨三百杯。人间世，算谪仙去后，谁是天才。
碧窗画鼓船斋。胸次与乾坤一样开。试云间招手，下呼余子，逡巡去矣，但觉尘埃。若是花时，无风无雨，一日须来一百回。教人道。看玉山自倒，不用相推。
登王屋山时朝廷遣官特祀 其一
庞尚鹏（明代）

御香遥自上方来，绣岭宫前辇路开。万绿丛中迎晓日，弹冠今喜上蓬莱。
吴门归入惠山寺
邹迪光（明代）

胜游不惜屡，余兴尚淋漓。
竹路青相借，花宫翠乱披。
酒阑留月住，曲半受风吹。
为问梁溪夜，何如吴苑时。
送别曹封叔
曹勋（宋代）

华宗丰度蔼长云，一笑相逢契懒真。
岂但金兰如旧分，固应俞扁是前身。
久为辇毂缁尘客，欲趁龙园茗碗春。
顾我华颠今放迹，水边林下原相亲。
陈太庙舞辞七首 其七 武德舞
佚名（隋代）

烝哉圣祖，抚运升离。道周经纬，功格玄只。方轩迈扈，比舜陵妫。

功熙是咏，钦明在斯。云雷遘屯，图南共举。大定扬越，震威衡楚。

四奥宅心，九畴还叙。景星出翼，非云入吕。德畅容辞，庆昭羽缀。

于穆清庙，载扬徽烈。嘉玉既陈，丰盛斯洁。是将是享，鸿猷无绝。
次韵陈介然幽兰翠柏之作 其一 幽兰
李纲（宋代）

幽兰出深林，得上君子堂。置之顾盼地，蔼蔼振馀光。

春风茁其芽，暗淡飘天香。刈防岂无用，授梦方荐祥。

纫佩美屈子，披风快襄王。秋高白露下，摧折增感伤。

愿与菊同瘁，羞随莸并长。收根归旧林，肯改无人芳。
句
郑内翰（宋代）

西风吹得一枝生，昂首风前飞不去。
题胡骑纵猎图四首 其一
倪岳（明代）

清霜落尽塞草黄，惊飞山鹊东南翔。飘然栖息自有适，海天一南秋茫茫。

紫袍白马者谁子，玉鞭半绾青丝缰。自远望之重太息，虽有矰缴安能将。
晓发鄞江北渡寄崔韩二先辈
许浑（唐代）

南北信多岐，生涯半别离。地穷山尽处，江泛水寒时。
露晓蒹葭重，霜晴橘柚垂。无劳促回楫，千里有心期。
足痛无聊，块坐读江西诗
杨万里（宋代）

两脚偏云水，群书久网丝。
却因三日痛，理得数编诗。
不借双高桂，母追一任欹。
老来非爱病，不病亦何为。
赛神曲
陆游（宋代）

丛祠千岁临江渚，拜贶今年那可数，须晴得晴雨得雨，人意所向神辄许。
嘉禾九穗持上府，庙前女巫递歌舞，呜呜歌讴坎坎鼓，香烟成云神降语。
大饼如盘牲腯肥，再拜献神神不违。
晚来人醉相扶归，蝉声满庙锁斜晖。
十月十日蔡铉升载酒饮我于病榻，练江、南枝
杜濬（清代）

拟上篮舆散百忧，素交排闼且淹留。
情亲各出三年字，身老犹怜一日秋。
客舍自晴黄叶雨，钟山不动白云游。
持螯快饮成今会，大有齐盟在后头。
水调歌头·问讯中秋月
李曾伯（宋代）

问讯中秋月，瞥见一眉弯。婆娑桂影，今年又向桂林看。蓬天桑弧初度，罗带玉簪旧识，俯仰十年间。记得老坡语，颓景薄西山。碧虚人，应笑我，已苍颜。岁寒耿耿，不改惟有寸心丹。目断风涛万里，梦绕烟霞一壑，老矣甚时闲。不愿酒泉郡，愿入玉门关。
丁酉
吕本中（宋代）

京路萧条信不通，胡尘尚欲竞南风。三年避地身多病，万里携孥囊屡空。

天际每垂忧国泪，日边谁了济时功。宣王自是中兴主，会见銮舆返故宫。
天录研匜歌
沈遘（宋代）

张君赠我古研滴，四脚爬沙角如戟。肉翼络髀老兽姿，世不能名眼未识。

我知此为天禄儿，口衔一寸黄金匜。蟾蜍嚼月两吻坼，天鲸胸穴双泉飞。

玉声琮琤珠迸落，影射岩石光瀺灂。未央书殿立髬髵，曾见扬雄老投阁。

子孙晚出中平间，渴乌翻车洒平洛。宗资墓口卧露霜，头角顿挫仍腾攫。

尔来拂拭傍几案，眉目睢盱苔藓剥。形模不入世俗用，疑付大手传糟粕。

未能点缀清庙颂，开辟大易摛春秋。就令□□□□□，末势犹足为迁彪。

物无贵贱系所用，千金乞我直暗投。图书散落愈□下，晚岁惟有齑盐谋。

学注虫鱼问老圃，无乃塌飒为匜羞。
塞翁行
王安石（宋代）

塞翁少小垄上锄，塞翁老来能捕鱼。
鱼长如人水满眼，桑柘死尽生芙蕖。
汉家新堤广能筑，胡儿壮马休南牧。
北风卷却波浪声，只放田车行轣辘。
硕人
佚名（先秦）

硕人其颀，衣锦褧衣。齐侯之子，卫侯之妻。东宫之妹，邢侯之姨，谭公维私。
手如柔荑，肤如凝脂。领如蝤蛴，齿如瓠犀。螓首蛾眉，巧笑倩兮，美目盼兮。
硕人敖敖，说于农郊。四牡有骄，朱幩镳镳。翟茀以朝。大夫夙退，无使君劳。
河水洋洋，北流活活。施罛濊濊，鳣鲔发发。葭菼揭揭，庶姜孽孽，庶士有朅。
绝句四首
陈师道（宋代）

芒鞋竹杖最关身，散发披衣不待人。
三两作邻堪共活，五千插架未为贫。
建炎丞相成国吕忠穆公退老堂 其二
胡世将（宋代）

卜宅他乡得偃休，忘怀遇坎复乘流。功高天地云龙会，心寄丘园水石幽。

墨客骚人多赋咏，金堂玉室纵追游。公念问舍真无负，自是豪英百尺楼。
和张洞春雪
刘敞（宋代）

水国虽暑湿，亦恶春令早。雨旸恒不时，过燠未为好。

凌威集骄阳，瘴疹一以埽。宿麦根复濡，丰年不烦祷。

堪舆气清真，生物同寿考。大哉造化力，排斡正穹昊。

能令四时顺，少失安足道。君胡乃嗟叹，哀彼花与草。

方今王正始，节物自未老。繁华虽云迟，秀实终自保。

可以宽君爱，毋为色枯槁。
和乐天斋戒月满夜对道场偶怀咏
刘禹锡（唐代）

常修清净去繁华，人识王城长者家。案上香烟铺贝叶，

佛前灯焰透莲花。持斋已满招闲客，理曲先闻命小娃。

明日若过方丈室，还应问为法来邪。
挽赵粹
刘克庄（宋代）

半刺官虽滞，全人世所稀。
生无瑕可指，古以死为归。
故笥斑衣在，新阡鹤表飞。
铭幽仍相挽，老泪拭还挥。
花光十梅·实相常圆
释师范（宋代）

黄底自黄青底青，枝头一一见天真。
如今酸涩都忘了，核子如何举似人。
和庭佐观射
彭汝砺（宋代）

勇士环云帜，将军臂角弓。三狐毙林曲，一雁落云中。

百步风争疾，千夫胆丧雄。更须洗稂莠，归凯上边功。
夜坐评史 东汉书
方一夔（宋代）

羡渠二子着先鞭，未把文章许范传。远出孟坚畦径下，谩誇笔势舞翩翩。
谒李忠简公祠
杜渐（明代）

前哲高风播海浔，祠堂瞻拜惬遐心。东南秀气干星象，文武才名振古今。

万顷春潮回砥柱，九重时祀到诃林。文溪千载清流在，不共珠江较浅深。
答人吟
邵雍（宋代）

筋骸得似常年否，气血能如旧日无。
却喜一般增长处，樽前谈笑有工夫。
送模归卞山并示僧宗义为余守西岩者三首 其二
叶梦得（宋代）

端居探幽奇，自谓略已遍。昨登西山巅，雄绝昔未见。

溪湖莽吞吐，云物纷百变。乃知十年间，尚或遗胜践。

巢成辄弃去，我岂秋社燕。为吾课童仆，开辟尽二面。

莫言羊肠险，径小烦屡转。杖藜不用扶，吾脚犹尔健。
湖山十咏 其五
王希吕（宋代）

雨挟东风作嫩寒，短墙围水柳藏烟。游人不出西湖静，白鹭飞来在画船。
早发渔浦潭
孟浩然（唐代）

东旭早光芒，渚禽已惊聒。卧闻渔浦口，桡声暗相拨。

日出气象分，始知江湖阔。美人常晏起，照影弄流沫。

饮水畏惊猿，祭鱼时见獭。舟行自无闷，况值晴景豁。
送卧云南旋
华有恒（清代）

那堪客里又临岐，惜别应教策马迟。头白异乡还剩我，眼青归路更看谁。

歌残江岸风中柳，写遍云山雾里诗。橘绿橙黄秋正好，满湖菱芡到家时。
家书至却寄 其二
郑孝胥（清代）

大七黠可怜，岁暮甫断乳。孟冬我行时，识字已百许。

渠姊强解事，笑语颇楚楚。见舅肆顽痴，娅姹聒大母。

小七虽未周，神气溢阿堵。汝身尚抱疾，课读底须苦。

十三毕经书，那不见渠父。今年过三十，偃蹇困尘土。

微官羁辇下，剧似搬姜鼠。更无旁人嘲，餐饭讲训诂。

昨朝值无事，出城日当午。道旁见笼雀，倾囊唤买取。

开笼瞥四散，幸未伤翅羽。追飞似公妪，啾唧上邻宇。

放生事大好，愿力庇儿女。更求得暂归，归时汝应愈。
竹
方孝孺（明代）

不禁俗物败人意，忽见幽篁眼为明。记得旧游天上梦，连昌宫外听秋声。
和曾吉父以诗谢郑顾道送酒二首
王洋（宋代）

文人运化得天然，九酝香醪自日边。
分与诗人浇舌本，不妨石涧一杯泉。
武夷仙机石
翁彦约（宋代）

辛苦支机耐寂寥，肯同嬴女只吹箫。金梭昨夜成龙去，上与天孙织绛绡。
鹊桥仙 自寿二首 其一
刘辰翁（宋代）

轻风澹月，年年去路。谁识小年初度。桥边曾弄碧莲花，悄不记、初间今古。

吹箫江上，沾衣微露。依约凌波曾步。寒机何意待初归，但寂历、小窗斜雨。
菩萨蛮
陈克（宋代）

柳条到地莺声滑。鸳鸯睡稳清沟阔。九曲转朱阑。花深人对闲。

日长刀尺罢。试屐樱桃下。B54F髻玉钗风。云轻线脚红。
句
廖蒙（宋代）

叠嶂秋光浅，寒松古韵清。
次韵徐献可兼别重巽
王琮（宋代）

谁怜范叔恋袍寒，犹有徐卿二子看。
大率率中多物忤，相知知到此心给。
最怜风雪分吟笔，安得江山共倚栏。
后夜小窗怀素帖，挑灯应忆我同观。
减字木兰花·中秋多雨
黄庭坚（宋代）

中秋多雨。常是尊罍狼藉去。今夜云开。须道姮娥得得来。不知云外。还有清光同此会。笛在层楼。声彻摩围顶上头。
杂曲歌辞 其二
王建（唐代）

池北池南草绿，殿前殿后花红。天子千年万岁，未央明月清风。
喜俭北至送宗礼南行
吕温（唐代）

洞庭舟始泊，桂江帆又开。魂从会处断，愁向笑中来。

惝怳看残景，殷勤祝此杯。衡阳刷羽待，成取一行回。
偈颂一百零二首
释绍昙（宋代）

路透清波，山横翠壁。
楼阁门开，从这里入。
过玩鞭
李之仪（宋代）

姑熟溪头近请违，玩鞭亭上再相期。留连话旧忘尘虑，把盏枰棋得自怡。
昔游东海上
严羽（宋代）

昔游东海上，道遇青童君。授我度世诀，中皆鸟篆文。

读之了不解，再拜问微言。举首忽无见，茫茫空白云。
乙卯端午十绝
刘克庄（宋代）

客屦自来去，山翁病不知。
座无掬道士，门有艾天师。
和刘子驹存存室
胡宏（宋代）

动中涵静是天机，静有工夫动不非。
会得存存存底事，心明万变一源归。
与苏州守十诗以兵卫森画戟燕寝凝清香为韵
周麟之（宋代）

六飞南驻开陪京，朝廷恃此为金城。
元侯卧护股肱郡，去天尺五日月明。
谁怜游子岁一过，欲往不得如流萍。
今日西风要留客，好山横道烟光凝。
次韵志康赠武得之得之余同年也
赵鼎臣（宋代）

昔年曾伴南鹏击，借我扶摇多少力。君虽进寸我退尺，安得扬扬好颜色。

忽然相逢不相识，怪我摧颓凋羽翮。念君家亦仍四壁，谁信怀中有垂棘。

天寒雪冻行不息，相属一杯空感激。
雪中二首 其二
陆游（宋代）

春昼雪如筛，清羸病起时。迹深惊虎过，烟绝闵僧饥。

地冻萱芽短，林寒鸟哢迟。西窗斜日晚，呵手敛残棋。
晓发郑梁河闸出江得顺风纪行
刘璟（明代）

西山挂月潮水生，风顺扁舟溯浪轻。黄家洋上过天阙，焦山口北望中𤃩。

地涌岩㠂镇溟渤，天生形势壮神京。晚凉泊掉龙潭渚，更喜沧江似掌平。
八卦山行
王槐（清代）

搜罗金穴穷膏腴，挺而走险森戈殳。仓皇剿抚俱失策，逸去旁戈遭焚屠。

八卦山前列旗鼓，拥兵观望散部伍。断指淋漓语未终，贼众凭陵气如虎。

怪云压阵乘长风，将军骈首戈令同。摧枯拉朽一军覆，握拳齧齿真人雄。

夫人闻变起呜咽，气激蛾眉惨无色。拚抛骨肉付波臣，忍将红粉罗锋镝。

宛转池中死未能，投环先后魂冥冥。捐躯一旦灵旗动，战血千年鬼火青。

天慰孤忠留一线，郎君母子重相见。痛哭还疑梦里逢，急收残骨归乡戈。

簪笔儒臣重策勋，鱼轩象服表贞魂。鄙夫误公失死所，精灵夜夜哭幽坟。

我作公诗奋直笔，纸上飞霜耸毛骨。輶轩他日采风谣，会将公事排天阙。
集古 惜春
李俊民（金朝）

自有林亭不得闲，长安豪贵惜春残。

晚来风起花如雪，为问无情岁月看。
和叶翰林阻雨枫桥
程俱（宋代）

白雨下车轴，江湖与天邻。浑流已横溃，川陆无行人。

荡荡淮楚舟，篙樯动萧晨。淹留寒山寺，河湾俯清沦。

虚堂梦春草，落纸佳句新。长啸寄遐想，深谈破无因。

泊无轩裳累，但觉山林亲。迟迟去鲁意，欲驾还逡巡。

阴霖固无限，所念商农迍。乃知君子怀，绝出世俗尘。
小春六花 李花
岳珂（宋代）

一枝眼底物华新，翠袖清霜更可人。靓色不须誇缟夜，韶容聊复返青春。

日烘有意姿仍洁，露洗无言态更真。不趁繁华更孤迥，为君唤起雪精神。
慧光寺二首
李山甫（唐代）

僧堂拂拭旧时尘，莺老花残五换人。
四海干戈如鼎沸，山中犹有太平人。
绍兴祀岳镇海渎四十三首 其三十三 亚、终献。
郊庙朝会歌辞（宋代）

肃肃其乂，既旨既溢。迨其毕酌，偏兹博硕。祀事既遂，不敢谇射。

神或醉止，我心斯怿。
前住慧林历代禅师真赞 佛光正禅师
释怀深（宋代）

炟赫佛光，逆顺无碍。道传昆山，声飞湖海。戏笑怒骂，皆师三昧。

风流处，更尤佳。曾悟庭前柏，春风二月花。
踏莎行
张焘（宋代）

阳复寒根，气回枯杆。前村昨夜梅初绽。谁言造化没偏颇，半开何独南枝暖。

素艳幽轻，清香远散。雪中岂恨和羹晚。不知何处误东君，至今不使春拘管。
高阳台·和嶰筠前辈韵
林则徐（清代）

玉粟收余，金丝种后，蕃航别有蛮烟。双管横陈，何人对拥无眠。不知呼吸成滋味，爱挑灯、夜永如年。最堪怜，是一泥丸，捐万缗钱。
春雷歘破零丁穴，笑蜃楼气尽，无复灰然。沙角台高，乱帆收向天边。浮槎漫许陪霓节，看澄波、似镜长圆。更应传，绝岛重洋，取次回舷。
盛德篇赠伍侍御
方献夫（明代）

在昔唐虞称盛德，一心危微慎精一。予违汝弼臣且都，淫乐逸游君弗咈。

夏禹孜孜施鼓鼗，殷汤从谏亦如尧。武王下车勤访道，皇皇召公忧旅獒。

猗与成康号至治，六典敷陈百官备。瞽矇献诵工进规，左史书言右书事。

自从监谤降秦威，汉帝庶几除族诽。那知言路归台谏，非位不言言者稀。

爰使后王多失德，轮台虽悔夫何益。城狐社鼠世复纷，仗马一鸣恒见斥。

轫首乘舆能几人，寥寥青史说埋轮。皂雕独鹘亦何有，补阙拾遗犹仅闻。

伍君才隽名江右，早入乌台纡豸绣。巡行两广志澄清，察察籍书为所后。

风采如兹今古难，未几入奏侍天颜。六飞在道豺狼满，危言伫看回丘山。
云溪晓汎图
李汾（金朝）

晓景澹明月，落影潭西丘。晴川挂烟树，光拂云河流。

枫林入行色，关山生白头。羡羡画中人，忆我秦川游。

君帆渺何许，傥下沧浪洲。沧浪吾有约，寄谢同盟鸥。
观语类后作
吴与弼（明代）

平生朱训不离绅，舟上微言月夜亲。又喜朱乡山水近，幸哉亦是及门人。
新凉
真山民（宋代）

烟多人幽处，田园秋暮时。
深村人到少，闰月稻黄迟。
旋决渠分水，新编竹补篱。
地炉煨芋栗，莫遣贵人知。
和颜长官百咏 其二 农桑
朱继芳（宋代）

妇馌耕夫日尚长，碓声呜咽宿舂粮。寻思一饭何时饱，秧种青青麦未黄。
遣兴三绝 其二
释契嵩（宋代）

吾道陵迟事事讹，而今无计遏颓波。徇人玩法成流俗，但泣金书奈尔何。
魏野草堂
张怀溎（清代）

捷径终南迹已无，草堂犹听野人呼。大名君相烦徵召，小隐溪山入画图。

剑外讴吟间寓客，窝中安乐老潜夫。长途消尽轮啼铁，乡里高风说益都。
咏古十六首 其五
华镇（宋代）

昔在战国时，吴生固多奇。弱鲁偶以将，彊齐不能支。

聿来守西河，纵横各有施。黔首乐无贰，财用日以滋。

士卒思致命，官事咸允釐。韩赵既来宾，秦人怯东窥。

魏郊昔多垒，中外安且熙。当时计其功，谁复相等夷。

盛德乃不器，中智各有宜。由来秉国钧，不类提军绥。

论列谩纷错，至当难重违。桓桓盖世气，低徊下卑辞。
和懋贤闻道矩小园置酒助以酒果副之以诗
司马光（宋代）

芙蓉幕下惜馀闲，不使芳华取次残。珍果醇醪与新句，并将佳味助清欢。
东京府县诸公与綦毋潜李颀相送至白马寺宿
王昌龄（唐代）

鞍马上东门，裴回入孤舟。贤豪相追送，即棹千里流。

赤岸落日在，空波微烟收。薄宦忘机括，醉来即淹留。

月明见古寺，林外登高楼。南风开长廊，夏夜如凉秋。

江月照吴县，西归梦中游。
答李滁州题庭前石竹花见寄
独孤及（唐代）

殷疑曙霞染，巧类匣刀裁。
不怕南风热，能迎小暑开。
游蜂怜色好，思妇感年催。
览赠添离恨，愁肠日几回。
夜闻邻舟崔家儿歌
黄庭坚（宋代）

半夜闻歌客寝惊，空余缥缈渡江声。
湘妃舞罢波纹冷，月欲衔山天未明。
和匏斋菊花
丘葵（宋代）

东篱曾手种，赖以制颓年。
白发经秋别，黄花入梦圆。
一场蜂蝶后，老圃雪霜前。
不是耽幽隐，渊明地自偏。
晓起
韩淲（宋代）

烟云未收天未明，眼头依依带疏星。行人道路贪起程，戍楼鼕鼕杀五更。

青山渐出一溪绿，溪面横舟山有屋。红光扶日升旸谷，且听吾歌紫芝曲。
秋露三首 其二
孙觌（宋代）

金气天与高，灯烬宵正繁。暗蛩露下绩，潜虬浪中翻。

幽人醉清露，一笑空罍尊。遇胜独心诣，了了见目存。

但忧儿辈觉，难与俗人言。
送郑舜举赴阙
陈棣（宋代）

束装西啸指长安，正是新春快活天。
酒病诗愁应有梦，鸟啼花发正争妍。
君空冀北今行矣，我滞周南岂偶然。
东合他时访遗逸，为言憔悴鹤谿边。
梦与李七庾三十三同访元九
白居易（唐代）

夜梦归长安，见我故亲友。损之在我左，顺之在我右。

云是二月天，春风出携手。同过靖安里，下马寻元九。

元九正独坐，见我笑开口。还指西院花，仍开北亭酒。

如言各有故，似惜欢难久。神合俄顷间，神离欠伸后。

觉来疑在侧，求索无所有。残灯影闪墙，斜月光穿牖。

天明西北望，万里君知否。老去无见期，踟蹰搔白首。
和崔若拙四时田家词四首之三
贺铸（宋代）

鸡声犬吠远相望，社酒登槽唤客尝。
晓日晴明陂更阔，风吹荞麦蜜花香。
桃源图
胡仲弓（宋代）

误入仙源不记春，花间一见喜津津。可怜尘迹空遗恨，一树桃花经几秦。
西江月·思邈方书去失
刘克庄（宋代）

思邈方书去失，休文老病来攻。

新年筋力太龙钟。腰似铁猫儿重。

雅拜怎生搢笏，徐行也要扶筇。

田翁邀饮不能从。难伴诸公上雍。
方君柏秋为子完婚以诗贺之
郑国藩（清代）

婚礼始伏羲，俪皮定其制。薄物岂足重，所重在礼意。

踵事渐增岂，六礼乃明备。百两咏周诗，文胜反滋弊。

俗见侈全厅，益失古人义。欧化近输入，文明寓调剂。

费省礼仪详，盛事期可继。我友柏秋君，数典从新例。

儿妇嘉礼时，会堂宾济济。我欲远观礼，筋力难自致。

聊寄诗一章，用祝螽麟瑞。
吴中作
释行海（宋代）

吴王废苑又逢秋，门外沧江日夜流。
有泪不同儿女态，此心多为圣贤愁。
蓼开南浦雁离塞，月上前峰客倚楼。
金户玉堂无梦到，云山亦足比封侯。
送范中发知
孔武仲（宋代）

汉南行乐不可复，殿中立班时会君。华省方看列宿贵，名州歘见左符分。

飘蓬聚散古难必，塞马去来乌足云。出处行藏君素达，吟情聊对祖山云。
戊申元日
陆游（宋代）

白头身世叹羁孤，一念儿时泪已濡。
尚记争先书郁垒，岂知落後举屠苏。
杯盘草草思邻舍，车马纷纷厌九衢。
六十年非心自了，挂冠犹足补东隅。
方允迪挽词二首 其一
吕本中（宋代）

已矣儒林老，今为地下郎。空山留几杖，遗稿漫文章。

径狭风霜远，溪深草木长。伤心钓台路，千载閟幽光。
庚子二月入京述怀四首 其四
黄佐（明代）

衮职云无阙，徒闻上谏章。地分青琐闼，天隔白云乡。

凤藻传东阁，龙晖接少阳。所希吾道泰，千古说黄唐。
圣人之孝十首·尧
林同（宋代）

道原自天出，尧以是相传。
曰孝悌而已，人人具此天。
颂证道歌·证道歌
释印肃（宋代）

莫将管见谤苍苍，井底蛙牛逞巨江。
乾坤大地一只眼，用来还似一毫芒。
除夕立春
董纪（明代）

今岁将除夜，明年预立春。未能荣及物，但觉老催人。

漏滴时交子，星移月建寅。屠苏来次第，末后亦沾唇。
招高一戴三同过北里喜剌翁春侯至兼订后会
释函可（明代）

出门定向北郊行，半路招呼冷弟兄。群雁嗷嗷添鹤唳，幽兰馥馥共藜羹。

嗟予岭海梅花梦，羡汝池塘春草生。薄暮曰归重订约，无过隔日足离情。
代饯行
卫宗武（宋代）

比来长掾宰如君，退食时惟儒士亲。
编简香中犹得味，簿书丛底不沾尘。
乍交只恨过从浅，每到须蒙问劳频。
多少清风留鹤国，不堪折柳向西津。
过吴兴谒赵承旨
张雨（元代）

两岸人家洲渚生，满城山色与溪声。船过鸥边掠浮玉，云移木末见飞英。

书淫画圣王孙老，雪霁沙晴湖水清。洞经不用鹅群换，也许山阴道士迎。
句
史祖道（宋代）

明朝送我扁舟去，字水秋风有几篙。
题家书后
任丽金（清代）

一别双亲半载馀，平安只接数行书。离怀欲向花笺写，写到相思字却无。
秦望山
陈石麟（清代）

𨖐破由拳地脉摧，东南厌胜祖龙来。试看芒砀生云气，回望咸阳付劫灰。

山鬼有灵知岁事，神仙无药澹人灾。三千海外童男女，想见桃花别岛栽。
送蔡子师古楚游一首
黄省曾（明代）

蔡经苏台秀，幽情爱山水。家近毛公坛，身居洞天里。

时时春风棹一舟，吴王胜迹皆探求。孤怀忽尔忆江汉，飘然特作襄阳游。

襄阳岘山青无改，轻裘缓带人何在。古碑读之不流泪，空云功德高四海。

巍巍自有宇宙在，登贤眺圣俱尘埃。君留翠微襟抱开，飞觞摇笔何徘徊。

清心复为清潭赏，桃花不言映君舫。明月沿求弄珠女，锦波粼粼人巳往。

鹿门古城东，昔居庞德公。亦有孟夫子，采药钦高风。

乘兴回舻金涧处，朗吟白云何时去。考槃石床栖隐间，飞光独照青岩树。

今尔寻遗踪，攀践心无穷。不见浩然子，徒看丹桂丛。

却笑纷纷长安下，朝朝䬃踏动车马。从来宁老轩冕中，选丘遵壑情何寡。

予也怜君负逸调，襄阳名山复吟眺。归来览尔大堤作，苏台把袂一长笑。
李士宏得芗林五老石于野人
赵文（宋代）

芗林丑石何曾丑，化为五老如此寿。高低俯仰各有意，清润坚贞皆可友。

剜劖刻削巧戏剧，谁为此者鸿蒙叟。铜盆古雅出高丽，玉箸清奇原史籀。

向翁神游渺何许，此物亦落何人手。野人得之安所用，光怪出屋惊田妇。

天生尤物必有属，诗老得之端不偶。不须拄杖穿寒云，几案之间有庐阜。

先生自是五山一，视真庐阜犹培塿。如何得此亦惊喜，便欲赋诗为不朽。

醉僧痴望作怪供，持此或可博升斗。壶中九华竟不得，坡老叹息不离口。

仇池不借王驸马，诗卷纷纷愁逆取。达人著想亦未免，何异儿童贪饼糗。

蛾眉山高隔云雾，此物今知属谁某。世间奇宝虽可玩，鬼夺客偷谁使守。

先生一笑付偶然，吾欲藏之无何有。
许深父送日铸茶
张镃（宋代）

短牋欣见小龙蛇，谏省安装颁越岭茶。
瓷缶秘香蒙翠箬，蜡封承印湿丹砂。
清风洒落曾谁比，正味森严更可嘉。
堪笑云台方忍睡，强行松径嚼新芽。
庭榴
杨亿（宋代）

得种从西域，移根在帝乡。鲜葩猩染血，美味蔗为浆。

入献殊诸果，敷荣后众芳。丹房高照日，绿叶半凋霜。

酿酒扶南国，题诗白侍郎。浓阴兼茂实，相对度炎凉。
赵千里夜潮图
王冕（元代）

去年夜渡西陵关，待渡兀立江上滩。
滩头潮水倒雪屋，海面月出行金盘。
水花著人如撒霰，过耳斜风快如箭。
叫霜鸿雁零乱飞，政似今年画中见。
寒烟漠漠天冥冥，展阮陡觉心神情。
便欲吹箫骑大鲸，去看海上三山青。
过淮阴有感·其二
吴伟业（清代）

登高怅望八公山，琪树丹崖未可攀。
莫想阴符遇黄石，好将鸿可驻朱颜。
浮生所欠只一死，尘世无繇拾九还。
我本淮王旧鸡犬，不随仙去落人间。
贺彭芳尚游泮
洪穆霁（明代）

玉树临风芹藻香，堂前争羡锦衣郎。传经指顾家声远，挟策驰衣翰苑场。

千里池边腾骥足，三冬火里慰萤囊。丹书叠下流光远，翠羽斑衣乐未央。
晓枕
陆游（宋代）

晓枕莺声带梦听，忽看淡日满窗棂。
闲愁谁遣浓如酒，醉过残春不解醒。
题画竹菊 其一
谢颖苏（清代）

爵觚盘敦鼎彝钟，掩映清光竹一丛。种竹道人何处住，古田家在古防风。
拟古诗·青青河畔草
戴廷栻（清代）

青青河畔草，离离路旁柳。悠悠送行人，泛泛举杯酒。

终鲜素心人，何许同携手。归来掩柴荆，无语自垂首。
寄浙西李大夫四首
元稹（唐代）

柳眼梅心渐欲春，白头西望忆何人。

金陵太守曾相伴，共蹋银台一路尘。

蕊珠深处少人知，网索西临太液池。

浴殿晓闻天语后，步廊骑马笑相随。

禁林同直话交情，无夜无曾不到明。

最忆西楼人静夜，玉晨钟磬两三声。

由来鹏化便图南，浙右虽雄我未甘。

早渡西江好归去，莫抛舟楫滞春潭。
中原之宝
释了惠（宋代）

至宝应难别，波期双眼昏。
何如放下手，留取镇中原。
西江夜行
张九龄（唐代）

遥夜人何在，澄潭月里行。
悠悠天宇旷，切切故乡情。
外物寂无扰，中流澹自清。
念归林叶换，愁坐露华生。
犹有汀洲鹤，宵分乍一鸣。